Drie vroue sterf in ongeluk by NgodwanaDie vroue het in die ongeluk omgekom. (Foto: Mpumalanga-departement van gemeenskapsveiligheid) ŉ Ongeluk tussen ŉ sedan en ŉ vragmotor op die N4 naby Ngodwana in Mpumalanga het die lewe van drie mense geëis. Die ongeluk het Donderdagmiddag omstreeks 14:30 naby die Kaapsehoop-afrit plaasgevind, sê Moeti Mmusi, woordvoerder van die provinsiale departement van gemeenskapsveiligheid. Die vragmotor, wat aartappels vervoer het, het glo uit die rigting van Mbombela (Nelspruit) na Waterval Boven (Emgwenya) gery toe dit teen ŉ Toyota Corolla gebots het. “Die oorledenes is almal vroue en was passasiers in die sedan. Hulle is op die toneel dood verklaar,” sê Mmusi. Een van die vroue is uit die voertuig geslinger. Twee mans het ernstige beserings opgedoen en is na die Rob Ferreira-hospitaal in Mbombela geneem. In ŉ afsonderlike voorval is nog ŉ persoon die vorige aand op dieselfde pad dood toe ŉ vragmotor en ŉ minibus teen mekaar vasgery het. Altesame 14 mense is ernstig beseer. Vusi Shongwe, LUR vir gemeenskapsveiligheid in Mpumalanga, het ŉ hernieude beroep op motoriste gedoen om verkeersreëls te gehoorsaam om noodlottige ongelukke te verhoed. “Ons gaan voort om verskeie padveiligheidsmaatreëls en wetstoepassingsinisiatiewe in werking te stel, maar motoriste moet die padreëls nakom sodat ons ongelukke kan verminder,” sê Shongwe. Hy het sy medelye met die oorledenes se families betuig en die beseerdes spoedige beterskap toegewens. Die ondersoeke na albei ongelukke duur intussen voort.